Gemeenskap moet Marikana-byeenkoms ‘boikot’Marikana-aktivis Napoleon Webster (Foto: ANA) Napoleon Webster, ŉ Forum 4 Service Delivery (F4SD)-raadslid en aktivis, het die gemeenskap in Marikana afgeraai om die National Union of Mineworkers (NUM) se byeenkoms Sondag in Marikana naby Rustenburg in Noordwes te ondersteun. “Lede van die gemeenskap moet publiek die besoek van die uitlokkende Cosatu/NUM aan ons gemeenskap verwerp en hulself distansieer van die organisasies,” het Webster Sondag gesê. “Die besluit om die byeenkoms te hou is niks anders nie as om die water te toets en te kyk of hulle sal sink of swem.” Die NUM-byeenkoms in Marikana is die eerste byeenkoms van dié vakbond in die omgewing sedert ŉ gewelddadige staking by Lonmin se Marikana-platinummyn waar 34 stakers deur polisiebeamptes doodgeskiet is. Livhuwani Mammburuu, nasionale woordvoerder van die NUM, het Saterdag gesê die doel van die byeenkoms in Marikana is om die NUM in die platinumgordel te laat herleef. “Sedert die aanvang van die afsterwe van ons lede in 2012 het ons nooit ŉ nasionale byeenkoms in die gebied gereël nie. Ons lede het al lankal só optog versoek, maar weens logistiek kon ons dit nie reël nie.” NUM maan alle mynwerkers, ongeag hul vakbondlidmaatskap, en lede van die gemeenskap om die byeenkoms by te woon, het Mammburuu bygevoeg. “Sewe jaar later gaan werkers nog steeds gebuk onder die geweld wat die mynboubedryf en spesifiek die platinumgordel teister. Marikana kan nie ŉ slagveld word vir die werkers of ŉ speelgrond vir sluipmoordenaars nie.” Die Association of Mineworkers and Construction Union (Amcu) het die NUM as die dominante vakbond onttroon ná die Lonmin-staking in Marikana in 2012. Altesaam 34 persone, hoofsaaklik mynwerkers, is op 16 Augustus 2012 dood toe polisiebeamptes op hulle losgebrand het. Tien persone, insluitend twee polisiebeamptes en twee Lonmin-veiligheidswagte, is in die voorafgaande week dood. Verskeie lede van die NUM en Amcu is sedert Augustus 2012 in die platinumgordel oorlede. Die jongste sterfgeval is dié van NUM-lid Lunga Madiba. Hy is op 1 November op pad werk toe doodgeskiet.